REGLAMENT INTERN DE L'ESCOLA UNIVERSITÀRIA D'INFERMERIA - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/419)
  + [Valencià](/va/acuerdo/419)






Selector de idioma

Leer

* [Español](/es/acuerdo/419)
* [Valencià](/va/acuerdo/419)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT INTERN DE L'ESCOLA UNIVERSITÀRIA D'INFERMERIA[Butlletí Oficial Universitat d'Alacant](/ca/Publicacion)
================================================================================================================

Secretaria General

Butlletí Oficial Universitat d'Alacant





REGLAMENT INTERN DE L'ESCOLA UNIVERSITÀRIA D'INFERMERIA

Data d'aprovació
:   26/10/2006

Data de publicació
:   31/10/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=419.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/419)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/419)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT INTERN DE L'ESCOLA UNIVERSITÀRIA D'INFERMERIA&url=https://www.boua.ua.es/va/acuerdo/419)

**Títol:** REGLAMENT INTERN DE L'ESCOLA UNIVERSITÀRIA D'INFERMERIA

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 26 d'octubre de 2006

REGLAMENT INTERN DE L’ESCOLA UNIVERSITÀRIA D’INFERMERIA  
    
    
 EXPOSICIÓ DE MOTIUS    
 L’aprovació de l’Estatut de la Universitat d’Alacant pel Decret 73/2004, de 7 de maig, del Consell de la Generalitat, publicat en el Diari Oficial de la Generalitat Valenciana de 18 de maig de 2004, comporta l’adaptació a la Llei Orgànica 6/2001, de 21 de desembre, d’Universitats, de la norma fonamental de la Universitat. En el marc de la disposició transitòria quarta, apartat tercer, d’aquest estatut s’ha elaborat el Reglament Intern de l’Escola Universitària d’Infermeria.  
 El Reglament s’estructura en un títol preliminar, quatre títols, dues disposicions transitòries, una derogatòria i una final. El títol preliminar es refereix a la naturalesa, composició i competències del centre; el títol I, als òrgans de govern i representació del centre; el títol II, a la Delegació de l’Alumnat; el títol III, al règim econòmic i financer, i el títol IV, a la reforma del Reglament.   
    
    
    
 TÍTOL PRELIMINAR: DE L'ESCOLA UNIVERSITÀRIA D'INFERMERIA DE LA UNIVERSITAT D'ALACANT  
 Article 1. Naturalesa  
    
 1. L’Escola Universitària d’Infermeria, en qualitat de centre pertanyent a la Universitat d’Alacant, creat per la Llei 29/1979, de 30 d’octubre, s’encarrega de l’organització dels ensenyaments i dels processos acadèmics, administratius i de gestió dels títols universitaris que legalment se li assignen, i d’aquelles altres funcions que establisquen l’Estatut de la Universitat d’Alacant i altres normes d’aplicació.   
    
 2. L’Escola Universitària d’Infermeria podrà impulsar l’organització d’estructures que organitzen ensenyaments en modalitat no presencial, i també dur a terme activitats de desenvolupament dels seus objectius institucionals que no permeten obtenir títols inclosos en el catàleg de títols universitaris oficials en el marc de la normativa vigent.   
    
 Article 2. Competències  
    
 Corresponen a l’Escola Universitària d’Infermeria les competències següents:  
    
 a) Elaborar i coordinar els plans d’estudis de les diverses titulacions, i també el seguiment i la revisió d’aquests.  
 b) Proposar la implantació de nous ensenyaments i titulacions, atenent els criteris de demanda social, existència d’altres centres, titulacions o ensenyaments, previsió d’estudiants, disposició de professorat, adscripció de departaments, infraestructures i mitjans materials.  
 c) Impulsar la normalització lingüística del valencià en el desenvolupament de les seues titulacions.  
 d) Promoure i desenvolupar processos de qualitat en la docència i participar en l’avaluació de les activitats del personal docent i d’administració i serveis adscrit al centre.  
 e) Organitzar i coordinar els serveis i instal·lacions necessaris per al desenvolupament de l’activitat docent i acadèmica dels ensenyaments i titulacions vinculats al centre.  
 f) Supervisar el funcionament general dels ensenyaments i el compliment de les obligacions docents del professorat.  
 g) Promoure i organitzar activitats d’extensió universitària.  
 h) Efectuar les matrícules, expedients, trasllats i certificats acadèmics de l’alumnat, i les propostes de convalidació i altres actuacions similars de gestió acadèmica.   
 i) Organitzar i desenvolupar les proves de selecció del seu alumnat, en els casos que corresponga segons la normativa en vigor.  
 j) Organitzar i proposar la plantilla de personal d’administració i serveis, en els termes de la programació pròpia de la Universitat.  
 k) Administrar els pressupostos i gestionar els mitjans materials de conformitat amb la planificació econòmica i comptable de la Universitat.  
 l) Impulsar la col·laboració amb entitats públiques i privades en els objectius que li són propis.  
 m) Cooperar amb els altres òrgans de la Universitat en la realització de les seues funcions.  
 n) Qualsevol altra comesa assignada per les lleis, l’Estatut de la Universitat d’Alacant, aquest reglament i altres normes d’aplicació.  
    
 Article 3. Composició  
    
 Pertanyen al centre:  
    
 a) El personal docent i investigador adscrit.  
 b) Les becàries i els becaris d’investigació adscrits.  
 c) L’alumnat matriculat en les titulacions adscrites al centre.  
 d) El personal d’administració i serveis adscrit.  
    
    
 TÍTOL I: GOVERN I REPRESENTACIÓ DEL CENTRE  
    
 CAPÍTOL I: Disposició General  
    
 Article 4. Òrgans de govern i representació  
    
 El govern i l’administració del centre estan articulats a dos nivells: els òrgans col·legiats (Claustre, Junta de Centre, Comissió Permanent i comissions del centre) i els òrgans unipersonals (directora o director, secretària o secretari i subdirectores i subdirectors). D’acord amb la disposició transitòria quarta de l’Estatut de la Universitat d’Alacant, les funcions encomanades al Claustre en l’Estatut de la Universitat d’Alacant les assumirà, mentre aquest no es constituïsca, la Junta de Centre.   
    
 CAPÍTOL II: De la Junta de Centre  
    
 Article 5. Naturalesa   
    
 La Junta de Centre és l’òrgan de govern a què correspon elegir i remoure, si escau, la directora o director, adoptar les decisions bàsiques que afecten l’activitat docent i administrativa del centre, i les decisions normatives internes.  
    
 Article 6. Composició, elecció i renovació  
    
 1. La composició de la Junta de Centre serà la següent:  
 a) La directora o director, que la presidirà.  
 b) La secretària o secretari del centre, que ho serà també de la Junta.  
 c) Tot el personal funcionari dels cossos docents universitaris adscrit al centre, que constituirà el 51 per 100 de la Junta.  
 d) Una representació de la resta del personal docent i investigador, elegida pels seus membres i entre ells mateixos, que en constituirà l’11 per 100.  
 e) Una representació de l’alumnat, elegits pels seus membres i entre ells mateixos, que en constituirà el 26 per 100.  
 f) Una representació del personal d’administració i serveis, elegits pels seus membres i entre ells mateixos, que en constituirà el 12 per 100.  
    
 És vocació de la Junta de Centre fomentar la participació de tot el personal adscrit a l’Escola. Per això, es convidarà a assistir a les seues sessions, amb veu però sense vot, tot aquell personal adscrit que no en forme part i ho sol·licite a la presidència de la Junta de Centre.  
    
 2. Elecció de la Junta de Centre  
    
 L’elecció de la Junta de Centre, en la part electiva, i també l’elecció i, si escau, remoció de la directora o director, es farà de conformitat amb les normes electorals generals establides en l’Estatut de la Universitat i les disposicions específiques d’aquest apartat. En tot el que no preveu serà d’aplicació el Reglament Electoral general de la Universitat.  
    
 a- La Junta de Centre, amb una antelació mínima d’un mes a la data d’expiració del mandat de la renovació de què es tracte, farà pública la convocatòria d’eleccions i fixarà el calendari electoral.  
    
 La Junta Electoral del Centre s’encarregarà de la supervisió i ordenació del procés electoral, d’acord amb les competències que li atribueix l’Estatut.      
    
 b- La Junta Electoral del Centre determinarà el nombre de representants a elegir de forma directament proporcional. Les fraccions iguals o superiors a 0,50 que resulten del repartiment es corregeixen per excés, i les inferiors, per defecte, i es garantiran en tot cas, almenys, un representant per cada col·lectiu.  
    
 c- Cada persona electora tan sols podrà incloure en la seua papereta de vot un nombre de candidates i candidats igual o inferior al setanta per cent dels representants a elegir en el seu col·lectiu, excepte en aquells col·lectius que únicament hagen d’elegir un representant. Aquesta regla s’exceptuarà també en el cas que el nombre de candidates i candidats siga igual o inferior al total dels representants a elegir en el seu col·lectiu, en aquest cas s’amortitzarà el tràmit de l’elecció.  
    
 d- El dret al vot anticipat s’exercirà de conformitat amb el Reglament electoral general de la Universitat.  
    
 e- En acabar la votació, la mesa electoral farà immediatament i en sessió pública l’escrutini, i alçarà acta dels resultats. Aquesta acta, signada per tots els membres de la mesa, serà lliurada a la Junta Electoral del Centre.  
    
 f- Seran proclamats membres de la Junta de Centre les candidates i els candidats que hagen obtingut un major nombre de vots en el seu cos electoral. Quan dos o més candidates o candidats obtinguen el mateix nombre de vots, es donarà preferència per a la seua proclamació a la candidata o candidat que estiga més temps vinculada o vinculat al cos electoral pel qual ha presentat la candidatura. En el cas de l’alumnat, serà elegit l’alumna o alumne de més edat.  
    
 3. Renovació  
 La renovació de la part electiva de la Junta tindrà lloc cada quatre anys, llevat de la representació de l’alumnat, que es farà cada dos anys.  
    
 Les vacants que es produïsquen en deixar de complir els requisits pels quals va ser elegida o elegit membre de la junta o per dimissió, les cobriran les candidates o els candidats més votats que no hagueren sigut elegides o elegits de la llista del col·lectiu corresponent, sempre que reunisquen els requisits per a ser membres de la Junta. Quan no siga possible cobrir les vacants a través d’aquest sistema, la directora o el director convocarà les oportunes eleccions parcials. En qualsevol cas, el mandat d’aquests representants conclourà amb el del col·lectiu de què es tracte.  
    
    
 Article 7. Competències  
    
 Corresponen a la Junta de Centre les competències següents:  
    
 a) Aprovar les directrius d’actuació del centre, en el marc de la programació general de la Universitat.  
 b) Aprovar la memòria de gestió de la directora o director i de la resta d’òrgans de govern del centre.   
 c) Impulsar peticions de creació o supressió de titulacions.  
 d) Elaborar les propostes de plans d’estudis o les seues modificacions.  
 e) Establir els criteris bàsics d’organització i coordinació de les activitats docents del centre.  
 f) Aprovar la proposta de pressupost del centre i la liquidació de comptes.  
 g) Elaborar el reglament intern del centre.  
 h) Emetre informe previ sobre el nombre màxim d’alumnes que poden cursar estudis en les titulacions del centre.  
 i) Emetre informe previ sobre l’establiment de criteris per a la realització de proves de selecció de l’alumnat.  
 j) Proposar el nomenament de doctors honoris causa, així com els premis i distincions que siguen de la seua competència.  
 k) Emetre informe preceptiu sobre les propostes de creació, modificació o supressió de departaments adscrits o que es propose adscriure al centre o de les seues àrees de coneixement.  
 l) Informar preceptivament sobre els conflictes que se susciten entre departaments i àrees de coneixement relatius a l’adjudicació de docència en els plans d’estudis del centre.  
 m) Proposar al Consell de Govern els criteris d’assignació de professorat a les titulacions i ensenyaments que s’impartisquen al centre, amb la finalitat de millorar la qualitat docent.  
 n) Procedir a l’elecció i nomenament quan corresponga de la Comissió Permanent, de les comissions del centre (Comissió Acadèmica i d’Ordenació Docent, Comissió de Postgrau, Comissió de Convalidació, Comissió d’Homologació de Títols Estrangers, Comissió de Pràctiques Clíniques, Comissió de Qualitat, Comissió de Política Lingüística) i qualssevol altres que es consideren necessàries.   
 ñ) Qualsevol altra que siga atribuïda per l’Estatut de la Universitat d’Alacant i la resta de normes aplicables.  
    
 Article 8. Organització i funcionament  
    
 La Junta de Centre es reunirà:  
    
 a) En sessió ordinària, almenys una vegada al trimestre.   
 b) En sessió extraordinària, sempre que siga convocada per la directora o director, a iniciativa pròpia o quan ho sol·licite, almenys, una cinquena part dels membres.  
    
    
 CAPÍTOL III: De la Comissió Permanent  
    
 Article 9. Composició, designació i elecció dels seus membres:   
    
 La Comissió Permanent estarà composta per nou membres:  
 a) La directora o director, que la presidirà.  
 b) La secretària o secretari del centre, que ho serà també de la Comissió.  
 c) Tres representants del personal funcionari dels cossos docents universitaris adscrits al centre, elegits pels seus membres i entre ells mateixos.  
 d) Un representant de la resta del personal docent i investigador, membre de la Junta de Centre, elegit pels seus membres i entre ells mateixos.  
 i) Dos representants de l’alumnat, membres de la Junta de Centre, elegits pels seus membres i entre ells mateixos.  
 f) Un representant del personal d’administració i serveis, membre de la Junta de Centre, elegit pels seus membres i entre ells mateixos.  
    
    
    
 Article 10. Competències  
    
 La Comissió Permanent és una comissió delegada de la Junta de Centre, que actua per delegació seua a fi d’aconseguir més operativitat acadèmica i administrativa. Les seues competències són les que li delegue la Junta de Centre.  
    
 No obstant això, no seran delegables en la Comissió Permanent les següents competències de la Junta de Centre:  
    
 a) Aprovar les directrius d’actuació del centre, en el marc de la programació general de la Universitat.  
 b) Aprovar la memòria de gestió de la directora o director i de la resta d’òrgans de govern del centre.   
 c) Impulsar peticions de creació o supressió de titulacions.  
 d) Elaborar les propostes de plans d’estudis o les seues modificacions.  
 e) Establir els criteris bàsics d’organització i coordinació de les activitats docents del centre.  
 f) Aprovar la proposta de pressupost del centre i la liquidació de comptes.  
 g) L’elaboració del reglament intern del centre.  
 h) Proposar el nomenament de doctors honoris causa, i també els premis i distincions que siguen de la seua competència.  
 i) Emetre informe preceptiu sobre les propostes de creació, modificació o supressió de departaments adscrits o que es propose adscriure al centre o de les seues àrees de coneixement.  
 j) Proposar al Consell de Govern els criteris d’assignació de professorat a les titulacions i ensenyaments que s’impartisquen en el centre, amb la finalitat de millorar la qualitat docent.  
 k) Elegir i nomenar, si escau, la Comissió Permanent, de les comissions del centre (Comissió Acadèmica i d’Ordenació Docent, Comissió de Postgrau, Comissió de Convalidació, Comissió d’Homologació de Títols Estrangers, Comissió de Pràctiques Clíniques, Comissió de Qualitat, Comissió de Política Lingüística) i qualssevol altres que es consideren necessàries.   
    
    
 Article 11. Funcionament  
    
 Es reunirà, almenys, una vegada cada tres mesos.  
 La Comissió Permanent es renovarà en el primer trimestre de cada curs acadèmic.  
    
 CAPÍTOL IV: De les Comissions del Centre  
    
 Article 12. Competències  
    
 Seran competències de les comissions del centre totes aquelles que li siguen atribuïdes per la Junta de Centre i/o per la normativa universitària que resulte d’aplicació.  
    
    
 Article 13. Composició, designació i elecció dels seus membres  
    
 1. Les comissions del centre seran presidides per la directora o director o persona en qui delegue. Podran assistir-hi en qualitat de convidats, amb veu però sense vot, les persones que les comissions consideren oportunes.      
    
 2. Referent a la composició de les comissions del centre, la seua composició assegurarà la representació dels departaments adscrits al centre i procurarà mantenir percentatges de representació dels col·lectius similars als de la Junta de Centre.  
    
 Article 14. Funcionament  
    
 1. Les comissions del centre establiran el seu propi cronograma de reunions en funció de les seues competències.  
    
 2. Les comissions del centre es renovaran el primer trimestre de cada curs acadèmic.  
    
 3. Els membres de les comissions només podran delegar el vot en un altre membre de la comissió. Així mateix, en el cas del personal docent i investigador, podran ser substituïts per un altre membre del seu mateix departament. En el cas de l’alumnat i del personal d’administració i serveis, podran ser substituïts per un altre membre del col·lectiu respectiu.  
    
 CAPÍTOL V: De la directora o director  
    
 Article 15. La directora o director  
    
 La directora o director del centre en té la representació i exerceix les funcions de direcció i gestió ordinària.  
    
 Article 16. Elecció i nomenament  
    
 1. La directora o director serà elegida o elegit per la Junta del Centre entre el professorat doctor pertanyent als cossos docents universitaris adscrit al centre. Si no n’hi ha, serà elegida o elegit entre el funcionariat de cossos docents universitaris no doctors o professors contractats doctors. El seu nomenament correspon a la rectora o rector.   
    
 2. La normativa d’elecció i revocació de la directora o director serà la prevista en l’Estatut de la Universitat d’Alacant, en el Reglament Electoral de la Universitat d’Alacant i en el Reglament intern del centre.  
    
 3. La Junta de Centre, amb una antelació mínima d’un mes a la data d’expiració del mandat ordinari, convocarà les eleccions a directora o director, fixant en la convocatòria la data de celebració d’aquestes i el termini de presentació de candidatures.  
    
 4. La proclamació de candidatures es farà pública, almenys, amb quinze dies naturals d’antelació al dia de l’elecció. En el termini de deu dies naturals des d’aquesta proclamació, les candidates i candidats hauran de presentar i fer públic el seu programa.  
    
 5. Per a portar a terme el compliment de l’article 84.1 de l’Estatut de la UA s’actuarà de la manera següent:  
    
 a-    La directora o director de l’Escola serà elegida o elegit entre el professorat doctor pertanyent als cossos docents universitaris adscrit al centre. Si no n’hi ha, serà elegida entre funcionaris de cossos docents universitaris no doctors o professors contractats doctors. El seu nomenament correspon al rector.  
 b-    Podran presentar candidatures tant professors doctors pertanyents als cossos docents universitaris com funcionaris de cossos docents universitaris no doctors i professors contractats doctors.  
 c-     La proclamació dels candidats es farà pública, almenys, amb quinze dies naturals d’antelació al dia de l’elecció. En el termini de deu dies naturals des d’aquesta proclamació, els candidats haurien de presentar i fer públic el seu programa.  
 d-    En el cas que a l’elecció concórreguen tant candidats professors doctors pertanyents als cossos docents universitaris com candidats funcionaris de cossos docents universitaris no doctors o professors contractats doctors, es farà una primera votació en la qual es votaran, exclusivament, les candidatures de professorat doctor pertanyent a cossos docents universitaris. Resultarà elegit el candidat que obtinga més de la meitat dels vots vàlidament emesos, entenent-se per aquests els vots emesos a candidats i els vots en blanc. Aquesta majoria serà igualment necessària quan hi haja un únic candidat professor doctor de cossos docents universitaris.  
 Si cap dels candidats obté aquesta majoria en aquesta primera volta, es farà, als dos dies lectius següents, una segona votació a la qual concorreran tant el candidat doctor dels cossos docents universitaris o, si escau, els dos candidats més votats en la primera volta, com els no doctors dels cossos docents universitaris o professors contractats doctors que hagen presentat la seua candidatura. Resultarà elegit el candidat que obtinga més vots.  
 e-    Quan en l’elecció no es produïsca la concurrència a què es refereix l’apartat d- anterior, resultarà elegit el candidat que obtinga, en primera votació, més de la meitat dels vots vàlidament emesos. Si cap dels candidats no obté aquesta majoria es farà, als dos dies lectius següents, una segona votació, en què resultarà elegit qui obtinga més vots.  
 En el supòsit d’una sola candidatura, es farà únicament la primera volta.  
 f-      No s’admetrà en aquests processos la delegació de vot.  
 6. La votació per a l’elecció de la directora o director s’efectuarà en una Junta de Centre convocada exclusivament amb aquest fi. Les candidates o candidats, en el termini màxim d’una hora, exposaran el seu programa davant la Junta de Centre, a continuació s’obrirà un torn d’intervencions en què els membres de la Junta de Centre podran expressar les seues opinions i fer les preguntes oportunes. La sessió serà moderada per la presidència de la Junta.  
    
 El sorteig i la constitució de la mesa electoral es portaran a terme el mateix dia previst per a la votació i abans de l’inici d’aquesta.  
    
 Havent-se constituït la mesa electoral, s’iniciarà la votació per crida, que serà secreta. El dret al vot anticipat s’exercirà de conformitat amb el Reglament electoral general de la Universitat.  
    
 En acabar la votació, la mesa electoral procedirà immediatament i en sessió pública a l’escrutini, i alçarà acta dels resultats. Aquesta acta, signada per tots els membres de la mesa, serà lliurada a la Junta Electoral del Centre.  
    
 7. En cas de produir-se el cessament de la directora o director per qualsevol causa que no siga el compliment ordinari del seu mandat, la Junta de Centre convocarà noves eleccions per a la resta del mandat ordinari.  
    
 8. La Junta Electoral del Centre tindrà a càrrec seu la supervisió i l’ordenació d’aquest procés electoral.  
    
 Article 17. Mandat i remoció  
    
 1. El mandat de la directora o director tindrà una durada de quatre anys, i la seua reelecció serà possible una sola vegada.  
    
 2. La directora o director podrà ser remoguda o remogut del càrrec en cas d’aprovar-se una moció de censura.  
    
 3. La Junta de Centre pot exigir la responsabilitat de la directora o director mitjançant una moció de censura aprovada per la majoria absoluta dels seus membres. Aquesta moció no podrà proposar-se fins a sis mesos després del nomenament.  
    
 4. La moció de censura hauran de presentar-la a la Junta de Centre, almenys, un vint-i-cinc per cent dels seus membres, i no podrà ser votada abans dels deu dies ni després dels quinze lectius següents a la presentació.  
    
 5. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos.  
    
 Article 18. Competències  
    
 Són competències de la directora o director les següents:  
    
 a) Representar el centre.  
 b) Convocar i presidir la Junta de Centre, com també els òrgans col·legiats d’aquest, i executar-ne els acords.  
 c) Coordinar i supervisar la docència i les altres activitats del centre.  
 d) Proposar el nomenament de subdirectores o subdirectors i de la secretària o secretari del centre, com també el seu cessament.  
 e) Organitzar i dirigir els serveis administratius i el personal d’administració i serveis destinat en el centre.  
 f) Aprovar les despeses en execució del pressupost corresponent.  
 g) Assegurar el compliment de les normes que afecten el centre i en particular les relatives al bon funcionament de les activitats i els serveis.  
 h) Proposar l’exercici de la potestat disciplinària sobre els membres pertanyents al seu centre.  
 i) La directora o director, quan ho requerisquen els assumptes a tractar, podrà convidar persones no pertanyents a l’òrgan col·legiat, amb veu i sense vot.  
 j) Qualsevol altra funció atribuïda per la legislació vigent, l’Estatut de la Universitat d’Alacant i aquest Reglament.  
    
 Article 19. Suplències   
    
 1. En el moment del nomenament, la directora o director establirà l’ordre de prelació en què les subdirectores o subdirectors el substituiran en cas d’absència, malaltia o cessament per concurrència a reelecció per al mateix càrrec, aprovació d’una moció de censura o dimissió.   
    
 2. En cas de cessament per expiració del mandat, la directora o director estarà interinament en les seues funcions fins al nomenament de la substituta i substitut i, en casos extraordinaris, s’atendrà al que disposa l’apartat anterior.   
    
 CAPÍTOL VI: De les subdirectores o subdirectors i la secretària o secretari  
    
 Article 20. Nomenament  
    
 Les subdirectores o subdirectors i la secretària o secretari seran nomenats per la rectora o rector, a proposta de la directora o director entre el professorat adscrit al centre. Serà indispensable la dedicació a temps complet en la Universitat d’Alacant, sense que en cap cas puguen exercir-se simultàniament dos o més càrrecs unipersonals de caràcter institucional.  
    
 Article 21. Funcions  
    
 1. Les subdirectores o subdirectors col·laboren amb la directora o director en el govern i la direcció del centre, exerceixen les funcions que els siguen assignades o delegades per ella o ell i el substitueixen en cas d’absència, malaltia i cessament per determinades causes, segons el que estableixen l’Estatut de la Universitat d’Alacant i aquest Reglament.  
    
 2. Correspon a la secretària o secretari:   
 a) Donar fe dels actes i acords del la Junta de Centre i altres òrgans col·legiats en els quals actue.   
 b) Elaborar i custodiar les actes dels òrgans col·legiats i l’arxiu del centre.   
 c) Actuar com a dipositària o dipositari de les actes de qualificació d’exàmens.   
 d) Expedir els certificats acadèmics i assegurar la publicitat dels acords i documents que corresponga.   
 e) Proveir el que calga perquè la Junta Electoral dispose de censos actualitzats en el moment de la convocatòria de les diferents eleccions.   
 f) Les funcions que li siguen assignades o delegades per la directora o director.   
    
    
 Article 22. Cessament i ordre de substitució  
    
 1. Les subdirectores o subdirectors i la secretària o secretari cessaran en els càrrecs a petició pròpia, a proposta de la directora o director o quan concloga el mandat. Continuaran interinament en els càrrecs mentre no es nomenen els nous subdirectors o secretària o secretari o, en l’últim cas, quan es nomene una nova directora o director.   
    
 2. En cas d’absència o malaltia d’alguna subdirectora o subdirector de la secretària o secretari, podran ser substituïts temporalment pel membre de l’equip que designe la directora o director. Si l’absència o malaltia és superior a sis mesos, haurà de designar una altra subdirectora o subdirector o secretària o secretari.   
    
    
 TÍTOL II: DELEGACIÓ DE L'ALUMNAT  
    
 Article 23. La delegació de l’alumnat  
    
 1. En el centre hi haurà una delegació de l’alumnat com a òrgan de representació col·lectiu.   
                                          
 2. El reglament intern de la delegació, que en determinarà les funcions, composició i funcionament, serà aprovat per la Junta de Centre, a proposta de la delegació de l’alumnat.   
    
    
 TÍTOL III: RÈGIM ECONÒMIC I FINANCER   
    
 Artículo 24. Recursos econòmics i materials  
    
 1. El centre disposa dels recursos següents:   
 a) Els que li assigne directament el Consell de Govern, que tindrà pressupost propi a aquest efecte.   
 b) Qualssevol altres que li corresponguen per les seues activitats i serveis.   
 c) Les subvencions o donacions que li siguen atorgades.   
    
 2. El centre disposa dels mitjans materials de suport a la docència que li assigne la Universitat d’Alacant o que s’adquirisquen a càrrec dels seus recursos propis.   
    
 3. En el primer trimestre de cada any, la directora o director informarà la Junta sobre l’execució del pressupost de l’exercici anterior.   
    
    
 TÍTOL IV: REFORMA DEL REGLAMENT   
    
 Article 25. Iniciativa   
    
 1. Aquest Reglament podrà ser reformat, totalment o parcialment, a iniciativa de:   
 a) La directora o director.   
 b) Una quarta part de la Junta de Centre.   
    
 2. La proposta de reforma es formalitzarà mitjançant escrit raonat, dirigit a la secretària o secretari del centre, on es farà constar la finalitat de la reforma i el text alternatiu que es proposa.   
    
 Article 26. Tramitació   
    
 En rebre la proposta de reforma, la secretària o secretari comprovarà que reuneix els requisits per a la seua tramitació i la remetrà als membres de l’òrgan col·legiat competent per a l’aprovació, acordant un termini no inferior a deu dies ni superior a trenta perquè aquests proposen les esmenes que estimen pertinents. Les esmenes rebudes dins del termini establit es remetran als membres de la Junta, segons procedisca, juntament amb la convocatòria de la reunió en què es debatrà la proposta.   
    
 Article 27. Aprovació   
    
 1. L’aprovació del projecte de reforma del reglament requerirà el vot favorable de la majoria absoluta dels membres presents de la Junta de Centre, sempre que el nombre d’aquests siga igual o superior a la meitat de membres de l’òrgan col·legiat competent. A aquest efecte s’admet la delegació de vot, considerant present el membre que haja exercit la delegació.   
    
 2. Si és rebutjada una proposta de modificació, aquesta no podrà reiterar-se fins que haja transcorregut un any des de la presentació.   
    
 DISPOSICIONS TRANSITÒRIES  
    
 Disposició transitòria primera  
 El mandat dels actuals membres de la Junta de Centre coincidirà amb la durada del mandat de l’actual directora, de conformitat amb el que estableixen les disposicions transitòries tercera i quarta de l’Estatut de la Universitat d’Alacant. Prèviament a l’elecció de nou director o directora, serà necessari renovar l’actual Junta de Centre.  
    
    
    
    
 Disposició transitòria segona  
    
 Les actuals comissions del centre continuaran desenvolupant les seues funcions segons els respectius reglaments mentre aquests són revisats, en el termini màxim d’un any. En tot cas, aquestes comissions s’ajustaran a les regles de funcionament establides en aquest reglament.   
    
 DISPOSICIÓ DEROGATORIA   
    
 Queda derogat el Reglament intern de l’Escola Universitària d’Infermeria, aprovat per la Junta de Govern de la Universitat d’Alacant al juny de 1992, i les disposicions d’aquest centre que s’oposen a aquest Reglament.   
   DISPOSICIÓ FINAL    
 Aquest Reglament entrarà en vigor l’endemà de la seua publicació en el Butlletí Oficial de la Universitat d’Alacant, després de ser aprovat pel Consell de Govern.





[Carretera Sant Vicent del Raspeig s/n  
03676 Sant Vicent del Raspeig - Alacant  
 Tel. 65 460 6138 - Fax 52 392 1655](https://www.google.es/maps/@50.913465,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12092&trk=tyah&trkInfo=tarId%5Q4917287470418%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)